JWD บวก 7% รับส่งออกพ.ค.พุ่งนิวไฮรอบ 11 ปี จับตา! ผลงาน Q2 กำไรทะลุ 100 ลบ.
JWD บวก 7% รับอานิสงส์ส่งออกพ.ค.โต 41% นิวไฮในรอบ 11 ปี จับตา! ผลงาน  Q2 กำไรทะลุ 100 ลบ.โบรกฯ เชียร์ซื้อเป้า 14.50 บ.
JWD บวก 7% รับอานิสงส์ส่งออกพ.ค.โต 41% นิวไฮในรอบ 11 ปี จับตา! ผลงาน  Q2 กำไรทะลุ 100 ลบ.โบรกฯ เชียร์ซื้อเป้า 14.50 บ.
24 มิ.ย. 2564

ผู้สื่อข่าวรายงานว่า วันนี้(24มิ.ย.64) ราคาหุ้นบริษัท เจดับเบิ้ลยูดี อินโฟโลจิสติกส์ จำกัด (มหาชน) หรือ JWD เปิดเผยว่า ณ เวลา 15.40 น. อยู่ที่ระดับ 12.90 บาท บวก 0.80 บาท หรือ 6.61% ด้วยมูลค่าซื้อขาย 148.39 ล้านบาท

โดยนายจุรินทร์ ลักษณวิศิษฎ์ รองนายกรัฐมนตรี และ รมว.พาณิชย์ แถลงภาวะการค้าระหว่างประเทศของไทย เดือน พ.ค.64 โดยการส่งออกมีมูลค่า 23,057 ล้านดอลลาร์ ขยายตัว 41.59% ซึ่งถือเป็นการขยายตัวสูงสุดในรอบ 11 ปี
อย่างไรก็ตาม เมื่อหักสินค้าเกี่ยวเนื่องน้ำมัน ทองคำ และอาวุธยุทธปัจจัยแล้ว การส่งออกขยายตัว 45.87% เมื่อเทียบกับเดือนเดียวกันของปีก่อน สะท้อนการเติบโตที่ฟื้นตัวจากภาคเศรษฐกิจจริง
ด้านการนำเข้ามีมูลค่า 22,261 ล้านดอลลาร์ ขยายตัว 63.54% ส่งผลให้เดือนพ.ค. เกินดุลการค้า 795 ล้านดอลลาร์
สำหรับภาพรวมในช่วง 5 เดือนแรกของปีนี้ (ม.ค. – พ.ค.) การส่งออกมีมูลค่า 108,635 ล้านดอลลาร์ ขยายตัว 10.78% การนำเข้า มีมูลค่า 107,141 ล้านดอลลาร์ ขยายตัว 21.52% ส่งผลให้ช่วง 5 เดือนแรกปีนี้ ไทยเกินดุลการค้า 1,494 ล้านดอลลาร์
“การส่งออกในเดือน พ.ค.ถือว่าเติบโตสูงสุดในรอบ 11 ปี จากเหตุผลสำคัญ 2 ข้อ คือ เศรษฐกิจโลกฟื้นตัว ไม่ว่าจะเป็นตลาดสำคัญทั้ง สหรัฐ จีน ยุโรป และญี่ปุ่น รวมถึงแผนการส่งออกที่นำไปสู่ภาคปฏิบัติจริง ที่กระทรวงพาณิชย์ได้ทำงานร่วมกันอย่างใกล้ชิดกับภาคเอกชนมาอย่างต่อเนื่อง ในรูปแบบของ กรอ.พาณิชย์ จึงทำให้สามารถแก้ไขปัญหาของภาคส่งออกได้อย่างรวดเร็ว ทันท่วงที” รองนายกรัฐมนตรี และรมว.พาณิชย์ระบุ
ด้านโดยบล.กสิกรไทย ระบุในบทวิเคราะห์ แนะนำ “ซื้อ” หุ้น JWD ประเมินราคาเป้าหมายสำหรับกลางปี 2565 ที่ 14.50 บาท (ธุรกิจเดิม 12.5บาท บวกมูลค่าส่วนเพิ่มจากธุรกิจใหม่ที่ 2 บาท) โดยมองว่าช่วงขาขึ้นของกำไรจะดำเนินไปอย่างต่อเนื่องในช่วงหลายไตรมาสข้างหน้า ด้วยแรงหนุนจากการขยายตัวของธุรกิจเดิมและการลงทุนใหม่ๆ โดยคาดว่ากำไรไตรมาส 2 ปี 2564 จะสูงกว่า 100 ล้านบาท ก่อนที่จะปรับสูงยิ่งขึ้นใน ไตรมาส 3 ปี 2564 และไตรมาส 4 ปี 2564
ทั้งนี้ JWD อยู่ระหว่างการขยายพอร์ตการลงทุนธุรกิจเดิมอยู่ อิงจากเป้าหมายการเติบโตที่ 15% ในปี 2564 ที่มีแรงหนุนจาก 1. การขยายธุรกิจห้องเย็นไปยังภูมิภาค 2. การซื้อกิจการเพิ่มในธุรกิจขนส่งและโครงสร้างพื้นฐาน และ 3. การขยายตัวอย่างมากของธุรกิจการลงทุนในเวียดนาม
อีกทั้งมองว่ากลยุทธ์ของ JWD ในการขยายกิจการอย่างต่อเนื่องมีโอกาสช่วยให้บรรลุเป้าหมายหารเติบโตเชิงรุกที่ 20% สำหรับรายได้ 40% สำหรับกำไรในช่วง 5 ปีข้างหน้า การประกาศโครงการใหม่ๆ จะเป็นปัจจัยสำคัญที่ช่วยหนุนราคาหุ้นนอกเหนือจากทิศทางขาขึ้นของกำไรรายไตรมาส